ЗэфIэкI лъагэ, щIэныгъэ куу
Куэдрэ къохъу медицинэм и лэжьакIуэхэм ди гъащIэр, ди псэр щаIэщIэлъ. Узыр къызэIэ цIыхум дэIэпыкъуныр абыхэм я къалэну щытми, абыи гъэзэщIэкIэ Iэджэ иIэщ. Си тхыгъэ кIэщIымкIэ фIыщIэ ин хуэсщIыну сыхуейт и IэщIагъэмкIэ Iэзагъышхуэ зыбгъэдэлъ, щIэныгъэ куу зиIэ дохутыр-невролог Берычэт Мурат Хьэжмурат и къуэм.
Аруан щIыналъэм и сымаджэщым и неврологие къудамэм илъэс куэд лъандэрэ щолажьэ Берычэтыр. Ар Къэхъун жылэм щыпсэу адыгэ унагъуэ дахэм къыщыхъуащ. Берычэтхэ я нэхъыжьхэр хущIэкъуащ я бынхэм ящыщ дэтхэнэми гъэсэныгъэ екIу, зэрыпсэуфын IэщIагъэ ирагъэгъуэтыну. Зэшищым языхэз Мурат зэрыцIыкIурэ щIэхъуэпсырт дохутыр IэщIагъэм. Сэ сызиунафэщIу къуажэм дэт библиотекэм щIэх-щIэхыурэ накIуэрт ар, дохутырхэм ятеухуа тхылъхэм, тхыгъэ щхьэхуэхэм щыгъуазэ захуищIу.
Курыт школыр фIы дыдэу къиуха нэужь, Мурат и хъуэпсапIэр зригъэхъулIащ. Ар щIэтIысхьащ КъБКъУ-м и медицинэ факультетым. Ар ехъулIэныгъэкIэ къиухри, и щIэныгъэм щыхигъэхъуащ Республикэ клиникэ сымаджэщым неврологиемкIэ, психиатриемрэ наркологиемкIэ и кафедрэм епха интернатурэмрэ ординатурэмрэ. Дохутыр щIалэщIэр яунэтIащ профессор Iэзэхэу Лъэпщокъуэ МутIалибрэ Серебрянская Ларисэрэ. Абы лъандэрэ блэкIа илъэсхэм Берычэтыр дохутыр-неврологыу щолажьэ Аруан щIыналъэм и сымаджэщ нэхъыщхьэм.
И IэщIагъэмкIэ щIэныгъэшхуэ зэрыбгъэдэлъым нэмыщI, цIыху хэтыкIэ екIу иIэщ, Iэдэбагърэ жэуаплыныгъэрэ хэлъщ. Ар сымаджэхэм хуабжьу яхуэнабдзэгубдзаплъэщ. А псори си нэгу щIэкIащ, а сымаджэщым иджыблагъэ сыщыщIэлъам щыгъуэ. Мурат бгъэдэлъ цIыхугъэ лъагэмрэ щIэныгъэ куумрэ я фIыгъэкIэ зэман кIэщIым нэхъыфI сыхъуащ. Си закъуэкъым Берычэтыр апхуэдэу сэбэп зыхуэхъуар. Дохутыр Iэзэм ар и Iуэху зехьэкIэ мардэу аращ.
Зи IэщIагъэм хуэIэижь дохутыр IэкIуэлъакIуэ Берычэт Мурат узыншагъэ быдэ, унагъуэ насып мыкIуэщI, ехъулIэныгъэ лъагэ, гур хэзыгъахъуэ дэрэжэгъуэ ин гъащIэм щиIэну сохъуэхъу. И мурадхэр къехъулIэу, и хъуэпсапIэхэр нахуапIэ хъууэ куэдрэ Тхьэм игъэпсэу, и IэщIагъэм и хъер илъагъуу.
ПХЪЭШХ Светланэ.
Аруан щIыналъэ
